5.		Návrh na zmenu subjektu na strane žalobcu
			(§ 80 Civilného sporového poriadku)
Okresný súd Revúca
k sp. zn. 8Cb/22/2022
V Hnúšti 1. 6. 2022
Vec:	Návrh na zmenu subjektu na strane žalobcu
I.
Dňa 12. 4. 2022 sme na Okresný súd v Revúcej podali žalobu v spore žalobcu Lorex, s.r.o., Halíčska 12, Hnúšťa, IČO: 12 345 678 proti žalovanému Max, a.s., Lipová 8, Jelšava, IČO: 98 765 432, ktorou sa domáhame na žalovanom zaplatenia sumy 3 000 € s príslušenstvom. Zmluvou o postúpení pohľadávky zo dňa 1. 5. 2022 sme postúpili našu pohľadávku, ktorú máme voči žalovanému a ktorá je predmetom tohto konania obchodnej spoločnosti VXR, s.r.o., Lučenec, Rímska 4, IČO: 22 384 122. O postúpení pohľadávky sme žalovaného informovali listom zo dňa 2. 5. 2022. 
Dôkazy:
–	Zmluva o postúpení pohľadávky zo dňa 1. 5. 2022
–	List zo dňa 2. 5. 2022
–	Doručenka
II.
Keďže po začatí konania došlo k singulárnej sukcesii – prechodu práva, o ktorom sa koná, na obchodnú spoločnosť VXR, s.r.o., Lučenec, Rímska 4, IČO: 22 384 122, dochádza tiež k procesnému nástupníctvu vo veci. Obchodná spoločnosť VXR, s.r.o., Lučenec, Rímska 4, IČO: 22 384 122 so vstupom do konania na miesto žalobcu súhlasí. 
Dôkaz:
–	Písomný súhlas obchodnej spoločnosti VXR, s.r.o. so vstupom do konania na miesto žalobcu
III.
Vzhľadom na uvedené preto navrhujeme, aby do konania na miesto doterajšieho žalobcu Lorex, s.r.o., Halíčska 12, Hnúšťa, IČO: 12 345 678 vstúpila obchodná spoločnosť VXR, s.r.o., Lučenec, Rímska 4, IČO: 22 384 122 ako nový žalobca.
Ing. Ján Spokojný
štatutárny zástupca žalobcu Lorex, s.r.o. 
Poznámky
Ak po začatí konania nastala právna skutočnosť, s ktorou sa spája prevod alebo prechod práv alebo povinností, o ktorých sa koná (napríklad na základe zmluvy o postúpení pohľadávky), môže žalobca navrhnúť, aby do konania na jeho miesto alebo na miesto žalovaného vstúpil ten, na koho boli tieto práva alebo povinnosti prevedené alebo na koho prešli. Súd vyhovie takémuto návrhu, ak sa preukáže, že po začatí konania (avšak len do jeho právoplatného skončenia), teda po podaní žaloby, došlo k prevodu alebo prechodu práva alebo povinnosti, a ak s tým súhlasí ten, kto má vstúpiť na miesto žalobcu. Právne účinky spojené s podaním žaloby zostávajú zachované. Treba zdôrazniť, že návrh nemôže podať ten, na koho boli práva alebo povinnosti, o ktorých sa koná, prevedené resp. na neho prešli, návrh môže podať len žalobca. Ten, kto vstupuje do konania, prijíma stav konania ku dňu jeho vstupu, to znamená, že právny nástupca je viazaný všetkými úkonmi (podaniami, návrhmi), ktoré v predchádzajúcom priebehu konania urobil jeho predchodca. 
Oprávnenie žalobcu vymáhať pohľadávku, ktorá bola predmetom postúpenia pred podaním žaloby, vo vlastnom mene a následný zánik tohto oprávnenia v dôsledku oznámenia postúpenia pohľadávky dlžníkovi v zmysle § 530 ods. 1 Občianskeho zákonníka, nie je takou právnou skutočnosťou s ktorou ustanovenie § 80 CSP spája prevod práv a povinností, o ktorých sa konalo (nález Ústavného súdu SR z 31. augusta 2017, sp. zn. I. ÚS 143/2017).